ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Απριλίου 1993 για την τροποποίηση της απόφασης 93/177/ΕΟΚ σχετικά με ορισμένα προστατευτικά μέτρα που αφορούν τη φυσαλιδώδη νόσο των χοίρων στις Κάτω Χώρες και στην Ιταλία

(93/243/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10 παράγραφος 4,

Εκτιμώντας:

ότι η κατάσταση της φυσαλιδώδους νόσου των χοίρων εντός της Κοινότητας το Μάρτιο του 1993 είχε ως αποτέλεσμα τη θέσπιση προστατευτικών μέτρων με την έγκριση της απόφασης 93/177/ΕΟΚ της Επιτροπής της 26ης Μαρτίου 1993 σχετικά με ορισμένα προστατευτικά μέτρα που αφορούν τη φυσαλιδώδη νόσο των χοίρων στις Κάτω Χώρες και στην Ιταλία (3)-

ότι τα μέτρα που εγκρίθηκαν με την απόφαση 93/177/ΕΟΚ θα πρέπει να τροποποιηθούν το αργότερο μέχρι την 1η Μαΐου 1993- ότι, κατά την τροποποίηση αυτή, θα ληφθούν υπόψη τα αποτελέσματα του ορολογικού ελέγχου των χοίρων-

ότι είναι δικαιολογημένη η προσαρμογή των διαδικασιών για την υποβολή σε δοκιμασία χοίρων που προορίζονται για ενδοκοινοτικό εμπόριο-

ότι είναι σκόπιμο να προσαρμοστούν οι διατάξεις που αφορούν τη χρησιμοποίηση των σημείων συγκέντρωσης και τις διαδικασίες δειγματοληψίας για τη συλλογή αίματος από εκμεταλλεύσεις όπου ο πληθυσμός των χοίρων αποτελείται μόνο από χοίρους παραγωγής-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/177/ΕΟΚ τροποποιείται ως εξής:

1. Στο άρθρο 1 παράγραφος 2 προστίθενται τα ακόλουθα:

"Τα μέτρα που αναφέρονται στο πρώτο εδάφιο δεν εφαρμόζονται στους χοίρους αναπαραγωγής και κρεατοπαραγωγής που αποστέλλονται από τις Κάτω Χώρες".

2. Στο άρθρο 1 παράγραφος 3 προστίθενται τα ακόλουθα:

"Τα μέτρα που αναφέρονται στην παράγραφο 3 δεν εφαρμόζονται από τις 6 Μαΐου 1993 στους χοίρους καταγωγής Κάτω Χωρών που προορίζονται για σφαγή".

3. Στο άρθρο 3 προστίθενται τα ακόλουθα:

"Η εκμετάλλευση και ο χειρισμός των χοίρων εκτροφής και αναπαραγωγής σύμφωνα με τις συνθήκες που αναφέρονται στο άρθρο 1 παράγραφος 2 δεύτερη περίπτωση, πρέπει να γίνεται σε ξεχωριστούς χώρους συλλογής οι οποίοι να χρησιμοποιούνται αποκλειστικά για τα ζώα αυτά".

4. Στο άρθρο 4 μετά την τελευταία λέξη προστίθενται τα ακόλουθα:

"όπως τροποποιήθηκε από την απόφαση της Επιτροπής 93/243/ΕΟΚ".

5. Στο παράρτημα, παράγραφος 1, η τελευταία λέξη "και" αντικαθίσταται από:

"Εάν ο πληθυσμός των χοίρων μιας εκμετάλλευσης αποτελείται από χοίρους κρεατοπαραγωγής, ο αρχικός έλεγχος περιλαμβάνει δείγματα αίματος από ένα χοίρο ανά κλωβό εκμετάλλευσης, έως ένα ανώτατο όριο 60 δειγμάτων, και".

Άρθρο 1α Η απόφαση 93/177/ΕΟΚ της Επιτροπής θα επανεξεταστεί πριν από την 1η Ιουνίου 1993.

Άρθρο 2

Τα κράτη μέλη τροποποιούν τα μέτρα που εφαρμόζονται στις συναλλαγές έτσι ώστε να συμμορφωθούν με την παρούσα απόφαση. Τα κράτη μέλη ενημερώνουν σχετικά την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 30 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 74 της 27. 3. 1993, σ. 88.